‘সে থানায় গিয়ে বলার পর তো জানা যাবে। তোমরা দু-একজন চলো না। সবই মিলে যাই। থানাবাবু কী বলেন। রাত বেশি হয়ে গেলে তো কোনো দারোগাবাবুকেই পাওয়া যাবে না। চলো!’ এটা চন্দ্র সাঁতরাই বলেছিল। সে আসলে চাইছিলও নিমাই ঢালির নিজের লোকজন পাওয়া যাক। নইলে তো ব্যাপারটা হয়ে দাঁড়াচ্ছে চন্দ্র সাঁতরা একাই নিমাই ঢালির লোক। একটা লোক যখন বেঁচেবর্তে আছে, কথাবার্তা বলছে, কাজকর্ম করছে, তখন যদি কেউ সেই লোকটিকে কারো লোক বলে – তা তো বলতেই পারে। কিন্তু চোখের সামনে খালের জলে নেমে গিয়ে যে-লোকটি এতক্ষণের মধ্যে আর উঠল না, একা-একা তার লোক কতক্ষণ আর থাকা যায়। চন্দ্র সাঁতরার কথায় কোনো তঞ্চকতা ছিল না।